Πρόταση KΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την εφαρμογή του κανονισμού (ΕΚ) αριθ. 1531/2002 για την επιβολή οριστικού δασμού αντιντάμπινγκ στις εισαγωγές έγχρωμων συσκευών λήψεως για την τηλεόραση, καταγωγής Λαϊκής Δημοκρατίας της Κίνας, Δημοκρατίας της Κορέας, Μαλαισίας και Ταϊλάνδης, και για την περάτωση της διαδικασίας όσον αφορά τις εισαγωγές έγχρωμων συσκευών λήψεως για την τηλεόραση, καταγωγής Σιγκαπούρης

(υποβληθείσα από την Επιτροπή)

AITIOΛΟΓΙΚΗ ΕΚΘΕΣΗ

Στις 20 Μαρτίου 2004, η Επιτροπή άρχισε μια έρευνα επανεξέτασης σχετικά, μεταξύ άλλων, με τις εισαγωγές έγχρωμων τηλεοράσεων καταγωγής Λαϊκής Δημοκρατίας της Κίνας, Δημοκρατίας της Κορέας, Μαλαισίας και Ταϊλάνδης. Σκοπός της επανεξέτασης αυτής είναι να ελεγχθεί κατά πόσο τα μέτρα αυτά πρέπει να τροποποιηθούν ώστε να ληφθεί υπόψη η διεύρυνση της Κοινότητας.

Η εξέταση κατέδειξε ότι, για επτά κινέζους εξαγωγείς, είναι απαραίτητο να αναπροσαρμοστεί το ποσοτικό στοιχείο της ανάληψης υποχρεώσεων, για να ληφθεί υπόψη το γεγονός ότι η εν λόγω ποσότητα, η οποία είχε υπολογιστεί με βάση μια Κοινότητα με 15 κράτη μέλη, θα πρέπει να υπολογιστεί εκ νέου με βάση την Κοινότητα των 25 κρατών μελών.

Συνεπώς, προτείνεται να αναθεωρηθεί η υφιστάμενη ανάληψη υποχρεώσεων για τους εν λόγω επτά εξαγωγείς.

Ζητήθηκε η γνώμη των κρατών μελών τα οποία δεν προέβαλαν αντιρρήσεις σχετικά με την εν λόγω πρόταση.

Προτείνεται να εγκρίνει το Συμβούλιο τη συνημμένη πρόταση κανονισμού που θα πρέπει να δημοσιευθεί στην Επίσημη Εφημερίδα το αργότερο μέχρι τις 20 Μαΐου 2004.

Πρόταση KΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την εφαρμογή του κανονισμού (ΕΚ) αριθ. 1531/2002 για την επιβολή οριστικού δασμού αντιντάμπινγκ στις εισαγωγές έγχρωμων συσκευών λήψεως για την τηλεόραση, καταγωγής Λαϊκής Δημοκρατίας της Κίνας, Δημοκρατίας της Κορέας, Μαλαισίας και Ταϊλάνδης, και για την περάτωση της διαδικασίας όσον αφορά τις εισαγωγές έγχρωμων συσκευών λήψεως για την τηλεόραση, καταγωγής Σιγκαπούρης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών εκ μέρους χωρών μη μελών της Ευρωπαϊκής Κοινότητας [1], όπως τροποποιήθηκε τελευταία με τον κανονισμό (ΕΚ) αριθ. 461/2004 [2] (εφεξής, ο ''βασικός κανονισμός'') και ιδίως τα άρθρα 8, 11 παράγραφος 3 και 22 στοιχείο γ) ,

[1] EE L 56, της 6.3.1996, σ. 1.

[2] ΕΕ L 77, της 13.3.2004, σ. 12.

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή, [3]

[3] EE C [...]της [...],σ. [...]

Εκτιμώντας τα εξής:

Α. ΔΙΑΔΙΚΑΣΙΑ

1. Ισχύοντα μέτρα

(1) Με τον κανονισμό (ΕΚ) αριθ. 1531/2002 [4], το Συμβούλιο επέβαλε οριστικό δασμό αντιντάμπινγκ στις εισαγωγές, στην Κοινότητα, έγχρωμων τηλεοράσεων (εφεξής «το υπό εξέταση προϊόν») καταγωγής, μεταξύ άλλων, Λαϊκής Δημοκρατίας της Κίνας (εφεξής «Κίνα»). Με την απόφαση (2002/683/EΚ) της Επιτροπής, της 29ης Ιουλίου 2002 [5], έγινε αποδεκτή μια ανάληψη υποχρεώσεων για επτά εξωγωγείς στην Κίνα: (1) Haier Electrical Appliances Corporation Ltd, (2) Hisense Import & Export Co., Ltd, (3) Konka Group Co., Ltd, (4) Sichuan Changhong Electric Co. Ltd, (5) Skyworth Multimedia International (Shenzhen) Co., Ltd, (6) TCL King Electrical Appliances (HuiZhou) Co., Ltd, (7) Xiamen Overseas Chinese Electronic Co, Ltd.

[4] ΕΕ L 231, της 29.8.2002, σ. 1.

[5] ΕΕ L 231, της 29.8.2002, σ. 42.

(2) Ο δασμός που επιβάλλεται στην καθαρή τιμή, «ελεύθερο στα σύνορα της Κοινότητας», πριν από τον εκτελωνισμό, ορίστηκε, με τον κανονισμό (ΕΚ) αριθ. 1531/2002, στο 44,6% για τις εισαγωγές του υπό εξέταση προϊόντος από την Κίνα.

2. Έρευνα

(3) Στις 20 Μαρτίου 2004, η Επιτροπή ανακοίνωσε με δημοσίευση κοινοποίησης στην Επίσημη Εφημερίδα της Ευρωπαϊκής Ένωσης [6], την έναρξη ορισμένων μερικών ενδιάμεσων επανεξετάσεων των αντιντάμπινγκ μέτρων που εφαρμόζονται στις εισαγωγές ορισμένων προϊόντων καταγωγής Λαϊκής Δημοκρατίας της Κίνας, Ρωσικής Ομοσπονδίας, Ουκρανίας και Δημοκρατίας της Λευκορωσίας, σύμφωνα με τα άρθρα 11 παράγραφος 3 και 22 στοιχείο γ) του βασικού κανονισμού. Το αντιντάμπινγκ μέτρο που επιβλήθηκε στις εισαγωγές έγχρωμων συσκευών λήψεως για την τηλεόραση, καταγωγής Κίνας, είναι ένα από τα μέτρα για τα οποία κινήθηκε η διαδικασία επανεξέτασης (εφεξής «τα μέτρα»).

[6] ΕΕ C 70, της 20.3.2004, σ.15.

(4) Η επανεξέταση κινήθηκε με πρωτοβουλία της Επιτροπής προκειμένου να εξεταστεί κατά πόσο, ως συνέπεια της διεύρυνσης της Ευρωπαϊκής Ένωσης την 1η Μαΐου 2004 («διεύρυνση»), θα ήταν σκόπιμο να προσαρμοστούν τα μέτρα.

(5) Δεδομένου ότι ορισμένες ποσότητες του υπό εξέταση προϊόντος καταγωγής Κίνας, αποτελούν επί του παρόντος το αντικείμενο ανάληψης υποχρεώσεων ως προς την τιμή, για ένα συγκεκριμένο όγκο, κινήθηκε η διαδικασία επανεξέτασης των μέτρων, έτσι ώστε να ελεγχθεί κατά πόσο η εν λόγω ανάληψη υποχρεώσεων, η οποία προτάθηκε με βάση τα στοιχεία για την Κοινότητα των 15 κρατών μελών, θα πρέπει να προσαρμοστεί λαμβάνοντας υπόψη τη διεύρυνση της Ευρωπαϊκής Ένωσης που θα έχει 25 κράτη μέλη.

3. Μέρη που αφορά η έρευνα

(6) Όλα τα ενδιαφερόμενα μέρη που είναι γνωστά στην Επιτροπή, περιλαμβανομένου του κοινοτικού κλάδου παραγωγής, των ενώσεων παραγωγών ή χρηστών στην Κοινότητα, των εξαγωγέων/παραγωγών στις ενδιαφερόμενες χώρες, των εισαγωγέων και των ενώσεών τους και των αρμόδιων αρχών των ενδιαφερόμενων χωρών καθώς και όλων των ενδιαφερόμενων μερών στα δέκα νέα κράτη μέλη που προσχωρούν στην Ευρωπαϊκή Ένωση την 1η Μαΐου 2004 («η ΕΕ 10») ρωτήθηκαν σχετικά με την έναρξη της έρευνας και τους δόθηκε η δυνατότητα να γνωστοποιήσουν τις απόψεις τους γραπτώς, να υποβάλουν πληροφορίες και να προσκομίσουν τα σχετικά αποδεικτικά στοιχεία εντός της προθεσμίας που ορίζεται στην ανακοίνωση για την έναρξη διαδικασίας Δεκτά σε ακρόαση έγιναν όλα τα ενδιαφερόμενα μέρη που υπέβαλαν σχετική αίτηση και απέδειξαν ότι είχαν ειδικούς λόγους για να γίνουν δεκτά σε ακρόαση.

(7) Ως εκ τούτου, γνωστοποίησαν τις απόψεις τους τα ακόλουθα ενδιαφερόμενα μέρη:

α) Kοινοτικός παραγωγός:

- Royal Philips Electronics, Eindhoven, Κάτω Χώρες

β) Παραγωγοί- εξαγωγείς:

- China Chamber of Commerce, Beijing, Λαϊκή Δημοκρατία της Κίνας. ενεργώντας εξ ονόματος των ακολούθων παραγωγών-εξαγωγέων:

- Haier Electrical Appliances Corporation Ltd,

- Hisense Import & Export Co., Ltd,

- Konka Group Co., Ltd,

- Sichuan Changhong Electric Co. Ltd,

- Skyworth Multimedia International (Shenzhen) Co., Ltd,

- TCL King Electrical Appliances (HuiZhou) Co., Ltd,

- Xiamen Overseas Chinese Electronic Co, Ltd,

Β. ΥΠΟ ΕΞΕΤΑΣΗ ΠΡΟΪΟΝ

(8) Το υπό εξέταση προϊόν είναι οι έγχρωμες τηλεοράσεις με μέγεθος διαγωνίου οθόνης πάνω από 15,5 cm, έστω και συνδυασμένες, στο ίδιο περίβλημα, με ραδιοφωνικό δέκτη και/ή με ωρολόγιο. Το προϊόν είναι δυνατό να υπαχθεί προς το παρόν στους κωδικούς ΣΟ 8528 12 52, 8528 12 54, 8528 12 56, 8528 12 58, ex 8528 12 62 και 8528 12 66.

Γ. Αποτελέσματα της έρευνας

1. Αιτήματα των ενδιαφερομένων μερών

(9) Το Εμπορικό Επιμελητήριο της Κίνας για τις εισαγωγές και εξαγωγές μηχανημάτων και ηλεκτρονικών προϊόντων (CCCME), ενεργώντας εξ ονόματος των εταιρειών για τις οποίες έγινε αποδεκτή η ανάληψη υποχρεώσεων σε συνδυασμό με το CCCME, δήλωσε ότι ο όγκος των εισαγωγών για τις οποίες ισχύει η ανάληψη υποχρεώσεων ως προς την τιμή, καθορίστηκε με βάση το ποσοστό της φαινομενικής κατανάλωσης στην Κοινότητα των 15 κρατών μελών. Υποστήριξε ότι, επομένως, η ανάληψη υποχρεώσεων θα πρέπει να επανεξεταστεί, έτσι ώστε να ληφθεί δεόντως υπόψη η αγορά της Κοινότητας με τα 25 κράτη μέλη. Ισχυρίστηκε ότι η εν λόγω επανεξέταση ήταν αναγκαία για την αποφυγή διακρίσεων προς όφελος άλλων εξαγωγέων του υπό εξέταση προϊόντος στην ΕΕ.

2. Σχόλια που υπέβαλαν τα κράτη μέλη

(10) Τα κράτη μέλη έχουν γνωστοποιήσει τις απόψεις τους και τα περισσότερα από αυτά υποστηρίζουν την προσαρμογή των μέτρων, έτσι ώστε να ληφθεί υπόψη η διεύρυνση της Ευρωπαϊκής Ένωσης.

3. Αξιολόγηση

(11) Πραγματοποιήθηκε ανάλυση των διαθέσιμων στοιχείων και πληροφοριών και επιβεβαιώθηκε ότι ο όγκος των εισαγωγών του υπό εξέταση προϊόντος από την Κίνα στην ΕΕ10, ήταν σημαντικός. Δεδομένου ότι ο όγκος των εισαγωγών, που αποτελούν το αντικείμενο της ισχύουσας επί του παρόντος ανάληψης υποχρέωσης ως προς την τιμή, υπολογίστηκε με βάση την Κοινότητα των 15 κρατών μελών, δεν λαμβάνεται υπόψη η διόγκωση της αγοράς συνεπεία της διεύρυνσης της Κοινότητας που θα έχει 25 κράτη μέλη.

4. Συμπέρασμα

(12) Βάσει των προαναφερθέντων, εξάγεται το συμπέρασμα ότι, για να ληφθεί υπόψη η διεύρυνση, θα πρέπει να προσαρμοστούν τα μέτρα έτσι ώστε να συνυπολογιστεί ο επιπλέον όγκος των εισαγωγών στην αγορά της ΕΕ10.

(13) Ο αρχικός όγκος των εισαγωγών που αποτελούν το αντικείμενο ανάληψης υποχρεώσεων ως προς την τιμή, για την Κοινότητα των 15 κρατών μελών, υπολογίστηκε ως αυξανόμενη ποσότητα που θα φθάσει ένα συγκεκριμένο ποσοστό της φαινομενικής κοινοτικής κατανάλωσης μέχρι το πέμπτο έτος εφαρμογής της ανάληψης υποχρεώσεων. Η αύξηση του όγκου των εισαγωγών που αποτελούν το αντικείμενο της ανάληψης υποχρεώσεων ως προς την τιμή, δύναται να υπολογιστεί βάσει της ίδιας μεθόδου υπολογισμού.

(14) Ομοίως, κρίνεται σκόπιμο να αποδεχθεί ενδεχομένως η Επιτροπή πρόταση για την τροποποίηση της ανάληψης υποχρέωσης, που θα αντικατοπτρίζει την κατάσταση που θα προκύψει από τη διεύρυνση, με βάση τη μέθοδο που περιγράφεται στην αιτιολογική σκέψη 13.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :

Άρθρο 1

Η Επιτροπή δύναται να αποδεχθεί πρόταση για την τροποποίηση αναλήψεων υποχρεώσεων με τις οποίες αυξάνεται ο όγκος των εισαγωγών που αποτελούν το αντικείμενο της ανάληψης υποχρεώσεων ως προς την τιμή, η οποία έχει γίνει αποδεκτή από την Επιτροπή δυνάμει της απόφασης (2002/683/ΕΚ) της 16ης Μαΐου 2001, σχετικά με τις εισαγωγές έγχρωμων τηλεοράσεων καταγωγής Λαϊκής Δημοκρατίας της Κίνας. Η εν λόγω αύξηση υπολογίζεται βάσει της ιδίας μεθόδου με εκείνη που χρησιμοποιήθηκε κατά τον καθορισμό της αρχικής ανάληψης υποχρεώσεων ως προς την τιμή, για την Κοινότητα των 15 κρατών μελών, δηλαδή με βάση μια αυξανόμενη ποσότητα που φθάνει ένα συγκεκριμένο ποσοστό της φαινομενικής κοινοτικής κατανάλωσης μέχρι το πέμπτο έτος εφαρμογής της ανάληψης υποχρεώσεων.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος